Organisationen Lederne afleverer i næste uge et oplæg til forlig med Langeland Kommune for at undgå langstrakt retssag om uretmæssig fyring af lejrchef Kent Nielsen

Næppe har Sydsjællands og Lolland-Falsters Politi valgt at droppe voldssigtelsen mod den tidligere lejrchef i Asylcenter Holmegaard i Næstved, Kent Nielsen, før organisationen Lederne står klar med sagsanlæg mod Kent Nielsens arbejdsgiver.

Det fortæller teamchef i Lederne, Malene Saaby, til Ekstra Bladet.

- Vi har sammen med vores medlem afventet politiets stillingtagen til sagen, fordi det har betydning for det videre forløb. Nu har politiet heldigvis vurderet, at der ikke var noget at komme efter, og at vores medlem håndterede episoden inden for rammerne af lovligt nødværge, og nu viderefører vi sagen, siger Malene Saaby.

Det betyder, at Kent Nielsen i næste uge afleverer et oplæg til Langeland Kommune, som driver asyllejren, hvor han gør opmærksom på, at han føler sig uretmæssigt opsagt fra sin stilling, ligesom han ifølge Malene Saaby vil gøre opmærksom på, at almindelige ansættelsesretlige procedurer ikke er fulgt.

Støjberg afviser kritik fra hel by: Jeres asyllejr bliver hvor den er

Ifølge Lederne er det usædvanligt, at Langeland Kommune valgte at skille sig af med Kent Nielsen umiddelbart efter, at dagbladet Information valgte at bringe en video fra asyllejren i Næstved. Videoen er optaget 2. maj 2016 og viser lejrchef Kent Nielsen og noget sikkerhedspersonale på stedet lægge en arrig asylsøger i benlås.

Langeland Kommune har ansat en ny lejrchef efter afskedigelsen af Kent Nielsen. Foto: Per Rasmussen

Det er den episode, som er blevet vurderet af politiet til at være inden for rammerne af lovlig nødværge.

Se også: Langeland efter droppet tiltale: Godt at få sagen belyst

Asylsøger udvist

Siden optagelserne er asylsøgeren blevet dømt for vold og trusler ved Retten i Næstved, og han er blevet udvist fra Danmark. Manden har anket kendelsen, og sagen afventer behandling i landsretten.

Der har været forskellige meldinger om, hvorvidt Kent Nielsen rent faktisk blev fyret af Langeland Kommune, eller om parterne rent faktisk på daværende tidspunkt indgik en aftale om fratrædelse.

Lejrchef slipper for sigtelse i sag om benlås

Om det siger Malene Saaby:

- Overordnet set er det sædvanligt, at man suspenderer en medarbejder efter en episode som den. Der var nogen ting, der skete meget hurtigt efter, og først efterfølgende henvendte vores medlem sig til os, hvorefter vi har været inde i sagen. Vores påstand har hele tiden været, at de gældende ansættelsesretlige regler og processen ikke har været fulgt. Og vi går nu efter en aftale med kommunen, så vi undgår at gå til domstolene.

Også muligt med genansættelse

Ifølge Malene Saaby ser hun to mulige scenarier, der kan afslutte striden. Enten bliver parterne enige om, at Kent Nielsen kan genindsættes i stillingen som lejrchef, eller også skal han tilbydes en mindelig løsning i form af økonomisk kompensation.

Hvor stort et beløb, som Kent Nielsen vil kræve, ønsker Malene Saaby ikke at udtale sig om.

- Det forhandlingsforum, som vi nu etablerer, er på nuværende tidspunkt mellem parterne, forklarer teamchefen.

Asyldirektør Sisi Eibye ønsker ikke at diskutere organisationen Ledernes krav med Ekstra Bladet.

Med hensyn til centerets forhenværende leder kan jeg ikke kommentere yderligere på sagen, da det er en personalesag. Jeg kan dog henvise til, at centerlederens fratrædelse er sket efter gensidig overenskomst mellem ham og Langeland Kommune, skriver Sisi Eibye på Asylcenter Holmegaards hjemmeside.